የትግራይ ዋንጫ በመቐለ አሸናፊነት ተጠናቀቀ
ከመስከረም 26 ጀምሮ በ6 ክለቦች መካከል በመቐለ ሲከናወን የቆየው የትግራይ ዋንጫ በዛሴው ዕለት በተከናወነ የፍፃሜ መርሐ ግብር ተጠናቋል። መቐለ ሰባ እንደርታም ተጋባዡ ድሬዳዋ ከተማን በማሸነፍ የዋንጫ ባለቤት ሆኗል።

በ19ኛው ደቂቃ ላይ ሳሙኤል ሳሊሶ ከመስመር ይዟት የገባው ኳስ አክርሮ በመምታት መቐለን መሪ ማድረግ ችሏል። ጎል ካስተናገዱ በኋላ የአቻነት ጎል ለማግኘት በአንፃራዊነት የተሻለ ለማጥቃት ተጭነው የተጫወቱት ድሬዎች ሁለት ለጎል የቀረቡ ሙከራዎች ኣድርገው ነበር። ኃይሌ እሸቱ ከመስመር አሻምቷት ከግቡ አቅራብያ የነበረው ኪሜይኒ ያልተጠቀመባት እና ራምኬል ሎክ በተመሳሳይ ቦታ አሻምቶ የመቐለ ተጫዋቾች እንደምንም ተረባርበው ያወጧት ኳስ ትጠቀሳለች። በ41 ደቂቃ ላይ ኣሞስ ኣቼምፖንግ በ ሳጥን ውስጥ በሰራው ጥፋት የተገኘችውን ፍፁም ቅጣት ምት ፍቃዱ ደነቀ በቀድሞ ክለቡ ላይ በማስቆጠር ድሬዳዋ ከተማዎችን አቻ ማድረግ ችሏል። በመቐለዎች በኩልም ግቧ ከተቆጠረችባቸው በኋላ ድጋሚ የሚመሩበት እድል በሁለት አጋጣሚዎች  አግኝተው ነበር። በተለይም ጋብርኤል አህመድ  ሚካኤል ደስታ ያሻማውን  ኳስ ተጠቅሞ በግንባሩ በመግጨት ፍሬው ጌታሁን በሚገርም ብቃት ያዳናት ትጠቀሳለች።

